Document ID: 32002D0677

Kommissionens beslutning
af 22. august 2002
om standardindberetningsbestemmelser for programmer for udryddelse og bekæmpelse af dyresygdomme, hvortil der ydes EF-tilskud, og om ophævelse af beslutning 2000/322/EF
(meddelt under nummer K(2002) 3103)
(EØS-relevant tekst)
(2002/677/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 24, stk. 11, og
ud fra følgende betragtninger:
(1) Ifølge beslutning 90/424/EØF kan der ydes EF-tilskud til programmer for udryddelse og bekæmpelse af dyresygdomme. Medlemsstaterne skal hvert år forelægge de programmer, som de ønsker at få tilskud til.
(2) Der skal være indført en evalueringsordning, som bruges til at bedømme, hvordan gennemførelsen af udryddelses- og bekæmpelsesprogrammerne forløber. Evalueringsordningen bør omfatte en rapporteringsordning med indsendelse af epidemiologiske data fra programmerne. Rapporteringsordningen bør harmoniseres.
(3) Den medlemsstat, der indsender anmodningen, bærer det primære ansvar for at gennemføre udryddelses- og bekæmpelsesprogrammet og sørge for, at det bliver en succes, og at de medfinansierede foranstaltninger forvaltes korrekt.
(4) Kriterierne for udryddelses- og bekæmpelsesprogrammer, der omhandles i artikel 24, stk. 2, i beslutning 90/424/EØF, blev fastsat ved Rådets beslutning 90/638/EØF(3).
(5) Ifølge punkt 13 i bilag I til beslutning 90/638/EØF skal de udryddelsesprogrammer, som medlemsstaterne forelægger for Kommissionen for at få tilskud, om nødvendigt mindst indeholde regler, hvorefter landbrugerne i tilfælde af nedslagning af dyr snarest muligt modtager en passende godtgørelse.
(6) Er der ikke fastsat nogen regler, bør godtgørelsen udbetales inden for 90 dage.
(7) Denne beslutning afløser Kommissionens beslutning 2000/322/EF af 13. april 2000 om standardbestemmelser for rapporter om programmer for udryddelse og overvågning af dyresygdomme, hvortil der kan ydes EF-tilskud(4), der bør ophæves med virkning fra det tidspunkt, hvor nærværende beslutning finder anvendelse.
(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I denne beslutning forstås ved:
a) "foreløbig teknisk og økonomisk evaluering af programmet": foreløbig evaluering af det igangværende program, der skal sendes til Kommissionen inden den 1. juni som fastsat i artikel 24, stk. 7, i beslutning 90/424/EØF
b) "interimsrapporter": rapporter, der skal sendes til Kommissionen med regelmæssige mellemrum
c) "endelige rapporter": rapporter, der skal sendes til Kommissionen for hele det år, programmet anvendes
d) "betalingsanmodninger": anmodninger om betaling som nævnt i artikel 24, stk. 8, i beslutning 90/424/EØF.
Artikel 2
Medlemsstaterne indsender en foreløbig teknisk og økonomisk evaluering, interimsrapporter og endelige rapporter i henhold til nærværende beslutning for udryddelses- og bekæmpelsesprogrammer, der er vedtaget i henhold til artikel 24 i beslutning 90/424/EØF.
Artikel 3
Den foreløbige tekniske og økonomiske evaluering af et program, hvortil der kan ydes tilskud, skal mindst indeholde de oplysninger, der er nævnt i bilag I.
Artikel 4
1. Interimsrapporter skal mindst indeholde de oplysninger, der er nævnt i henholdsvis bilag II, III og IV, for følgende sygdomme:
kvægtuberkulose, kvægbrucellose, fåre- og gedebrucellose, enzootisk kvægleukose, IBR/IPV, paratuberkulose, oksens ondartede lungesyge, miltbrand, maedi-visna, caprin arthritis/encephalitis, bluetongue, Aujeszkys sygdom, afrikansk svinepest, klassisk svinepest, smitsom blæreudslæt hos svin (SVD), cowdriose, piroplasmose, anaplasmose, IHN, ISA, hønsetyfus (Salmonella pullorum og Salmonella gallinarum) og Mycoplasma gallisepticum.
2. Interimsrapporterne om rabies skal indeholde alle relevante oplysninger.
Artikel 5
1. De endelige rapporter skal indbefatte betalingsanmodninger og mindst indeholde de oplysninger, der er nævnt i henholdsvis bilag II, III, IV, V, VI og VII, for følgende sygdomme:
kvægtuberkulose, kvægbrucellose, fåre- og gedebrucellose, enzootisk kvægleukose, IBR/IPV, paratuberkulose, oksens ondartede lungesyge, miltbrand, maedi-visna, caprin arthritis/encephalitis, bluetongue, Aujeszkys sygdom, afrikansk svinepest, klassisk svinepest, smitsom blæreudslæt hos svin (SVD), cowdriose, piroplasmose, anaplasmose, IHN, ISA, hønsetyfus (Salmonella pullorum og Salmonella gallinarum) og Mycoplasma gallisepticum.
2. De endelige rapporter om rabies skal indeholde alle relevante oplysninger og indbefatte tilskudsanmodninger.
3. Ved udfyldelsen af skemaet i bilag VII anfører medlemsstaterne i kolonnen "Godtgørelse" den godtgørelse, der er udbetalt senest 90 dage, efter at dyret er slået ned, eller efter at den udfyldte anmodning er modtaget, idet dette dog ikke indskrænker anvendelsen af artikel 4, stk. 2, i Kommissionens forordning (EF) nr. 296/96(5).
Artikel 6
Beslutning 2000/322/EF ophæves med virkning fra den 1. januar 2003.
Artikel 7
Denne beslutning gælder for udryddelses- og bekæmpelsesprogrammer, der skal iværksættes fra den 1. januar 2003.
Artikel 8
Denne beslutning er rettet til medlemsstaterne.
Udfærdiget i Bruxelles, den 22. august 2002.

Labels: 7
12
2
6